Ανατομία ενός εγκλήματος (ελληνική σειρά)

Ανατομία Ενός Εγκλήματος είναι ο τίτλος μιας ελληνικής τηλεοπτικής σειράς θρίλερ που προβλήθηκε από τους τηλεοπτικούς δέκτες του ΑΝΤ1 τις σεζόν 1992-1995. Αποτελεί τη πρώτη σειρά τέτοιου είδους που δημιούργησε ο Πάνος Κοκκινόπουλος για την ιδιωτική τηλεόραση. Αφηγητής της σειράς ήταν ο Γρηγόρης Βαλτινός, ενώ κάθε επεισόδιο πλαισιωνόταν από διαφορετικό καστ ηθοποιών, σεναριογράφο και σκηνοθέτη. Τη μουσική σύνθεση υπέγραφαν οι Χρήστος Μπιλιούλης και Θόδωρος Μαυρογιώργης, καθώς τα ειδικά εφέ επιμελήθηκαν οι αδερφοί Αλαχούζοι.

Ο αρχικός της προγραμματισμός ήταν να διαρκέσει μόλις 12 επεισόδια, όμως η σειρά κατάφερε να σημειώνει επιτυχία σε κάθε επεισόδιο αποκτώντας μεγάλη δημοτικότητα. Η υστεροφημία της συνεχίστηκε μέσω των επαναλήψεων, οι οποίες άρχισαν να αραιώνουν στις αρχές της δεκαετίας του 2000 ώσπου διακόπηκαν λόγω πνευματικών δικαιωμάτων. Η τελευταία επανάληψη της έγινε "τιμής ένεκεν" για τα 30 χρόνια λειτουργίας του ΑΝΤ1 από τον Απρίλιο μέχρι τον Ιούλιο του 2020, καθημερινά στις 2:00 τα ξημερώματα. Τον χειμώνα του 2022-23 προβλήθηκε σε επανάληψη και από το Μακεδονία TV κάθε Δευτέρα έως Τετάρτη στις 23:00 με διπλά επεισόδια.

Επισκόπηση

Υπόθεση 
Κάθε επεισόδιο της σειράς εξιστορεί μια διαφορετική υπόθεση, οι οποίες βασίζονται σε αληθινές υποθέσεις εγκλημάτων που απασχόλησαν την Ελλάδα. Το τεράστιο έργο της δημοσιογραφικής έρευνας είχε αναλάβει ο Γιάννης Ράγκος, υλικό το οποίο δινόταν και διασκευαζόταν από τον συγγραφέα αστυνομικών μυθιστορημάτων και σεναριογράφο, Πέτρο Μάρκαρη, καθώς και από άλλους σεναριογράφους αργότερα. Κύριος σκηνοθέτης και βασικός καθοδηγητής του κόνσεπτ ήταν ο ίδιος ο Πάνος Κοκκινόπουλος, ενώ τη σκηνοθεσία πολλών επεισοδίων ανέλαβαν ο Μπάμπης Σπανός, ο Θωμάς Μοσχόπουλος, ο Γιάννης Λαπατάς, ο Γιώργος Κοκορέλης και πολλοί άλλοι.

Στη προσπάθεια της να προστατεύσει τα εμπλεκόμενα πρόσωπα, η παραγωγή της σειράς άλλαζε τα ονόματα, τις τοποθεσίες, καθώς και τις χρονικές περιόδους κατά τις οποίες είχαν πραγματοποιηθεί τα εγκλήματα, χωρίς όμως ιδιαίτερη επιτυχία. Κάποια εγκλήματα ήταν τόσο δημοφιλή που όλοι γνώριζαν από πριν τι επρόκειτο να συμβεί στους πρωταγωνιστές. Μάλιστα, υπήρχε και ένα άτυπο παιχνίδι ανάμεσα στους τηλεθεατές όπου προσπαθούσαν με τη παρέα τους να ανακαλύψουν γρήγορα σε ποια ιστορία αναφερόταν το επεισόδιο που παρακολουθούσαν εκείνη τη στιγμή.

Ο πρώτος κύκλος έχει μείνει στην ελληνική τηλεοπτική ιστορία ως η πιο αιματηρή και άγρια τηλεοπτική παραγωγή μέχρι και σήμερα. Το ΕΣΡ, μετά τη προβολή κάθε επεισοδίου, δεν προλάβαινε τις καταγγελίες αφού μια φορά την εβδομάδα ένα κανάλι πανελλαδικής εμβέλειας έδειχνε μπαλτάδες σε κρανία, μαχαίρια γεμάτα αίμα και ανθρώπινα μέλη κομμένα. Το κανάλι, θέλοντας να αποφύγει τα πρόστιμα, αναγκάστηκε να ζητήσει από την εταιρεία παραγωγής Frenzy Films να περιορίσει τις φρικιαστικές στιγμές. Γι’ αυτό και οι επόμενοι δυο κύκλοι είναι ηπιότεροι από τον πρώτο, με λιγότερο αποκρουστικές σκηνές, χωρίς όμως να μειωθούν οι σκηνές ακραίας έντασης όπως και προθανάτιας αγωνίας.

Trivia 

 Ο πιλότος της σειράς (2 πρώτα επεισόδια) γυρίστηκαν ξεχωριστά την άνοιξη του 1992 με ελαφρώς διαφορετικό σκηνοθετικό μοτίβο.
 Το σετ που πλαισίωνε τις σκηνές του Γρηγόρη Βαλτινού άλλαζε σε κάθε κύκλο (βιβλιοθήκη / γραφείο δημοσιογραφικής έρευνας / αίθουσα δικαστηρίου). Συγκεκριμένα, οι σκηνές του αφηγητή στον πρώτο κύκλο γυρίστηκαν στη βιβλιοθήκη του Ευγενιδείου Ιδρύματος.
 Τα επεισόδια 25, 35 και 54 δεν προβάλλονται πλέον σε επανάληψη, όπου πρωταγωνιστεί η Μαρί Κωνσταντάτου.
 Δύο ακόμα επεισόδια που δεν προβάλλονται πλέον σε επανάληψη είναι το διπλό (12ο - 13ο) επεισόδιο "Παιχνίδια Θανάτου" όπου διαδραματίζεται η υπόθεση του Κυριάκου Παπαχρόνη, ο οποίος έχει αποφυλακιστεί.
 Τα γυρίσματα του 26ου επεισοδίου (φινάλε πρώτου κύκλου) πραγματοποιήθηκαν στη βίλα του Μίνωα Κυριακού, στο Πόρτο Χέλι.
 Ο πατέρας της Ζωής Γαρμανή (δολοφονήθηκε από τον Παναγιώτη Φραντζή το 1987) είχε επικοινωνήσει αναστατωμένος με τον ίδιο τον Κοκκινόπουλο όταν διέρρευσε πως το έγκλημα αυτό προοριζόταν να παρουσιαστεί μέσω της σειράς και ζήτησε να μη γυριστεί έως ότου αποφανθεί το δικαστήριο και δικαιωθεί. Πράγματι, το γύρισμα ακυρώθηκε και η υπόθεση μπήκε στον πάγο. Μετά τη δικαστική έκβαση του εγκλήματος, η υπόθεση παρουσιάστηκε αρκετά παραλλαγμένη στα μέσα του τρίτου κύκλου με το επεισόδιο "Το Πένθος Της Ηδονής".
 Για χρόνια ο ΑΝΤ1 έχει αναστείλει την επανάληψη της σειράς, καθώς επίσης δεν έχει συμπεριληφθεί στο αρχείο της ιστοσελίδας του, με μόνη εξαίρεση το σπάνιο ανέβασμα των πρώτων 10 επεισοδίων, τα οποία μετά από λίγο διάστημα σβήνονταν. Τον Νοέμβριο του 2021, η ιστοσελίδα του σταθμού ανάρτησε ολοκληρωτικά τη σειρά στο αρχείο της σε HD, όμως μετά από μία εβδομάδα όλα διαγράφηκαν. Σύμφωνα με τον κύριο Κοκκινόπουλο, δε τίθεται κάποιο ζήτημα πνευματικών δικαιωμάτων ή δικαστικών εκκρεμοτήτων και ο σταθμός δεν έχει αποσαφηνίσει τα αίτια που κρατάει στο συρτάρι τη σειρά.

Επεισόδια

Α' Κύκλος (1992-93) 

 Προβαλλόταν κάθε Πέμπτη στις 21:45.

Β' Κύκλος (1993-94) 

 Προβαλλόταν κάθε Πέμπτη στις 22:15.

Γ' Κύκλος (1994-95) 

 Προβαλλόταν κάθε Παρασκευή στις 22:50.

Παραπομπές 

Ελληνικές τηλεοπτικές σειρές
Τηλεοπτικές σειρές ΑΝΤ1